**DEĽBA ŠTÁTNEJ MOCI**

**Vertikálna deľba štátnej moci**

* Podstata – určiť kompetencie štátnych orgánov vo vertikálnej štruktúre – určiť, kto komu je podriadený, kto o čom rozhoduje.
* V praxi sa vertikálna deľba štátnej moci premietne do hierarchického usporiadania štátnych orgánov – urči, ktorý orgán je nadradený a ktorý podradený a aké sú ich vzájomné právomoci:

centrálne orgány (vláda)

↓

regionálne orgány

↓

miestne orgány

* Podľa vzťahu medzi centrálnymi orgánmi a ostatnými orgánmi rozlišujeme dva modely vertikálneho delenia štátnej moci:
* *centralizovaný model* - posilnené právomoci majú centrálne orgány, nižšie orgány len vykonávajú ich príkazy, ale samostatne rozhodovať nemôžu;
* *decentralizovaný model -* sú oslabené právomoci centrálnych orgánov a posilnené právomoci nižších (regionálnych) orgánov; regionálne a miestne orgány konajú samostatne (v medziach zákona), centrálne orgány prijímajú len základný legislatívny rámec; v decentralizovaných štátoch existuje samospráva.
* Pre vertikálne rozdelenie štátnej moci neexistuje všeobecne platný a uznávaný model. Záleží na type štátu: unitárny štát, zložený štát.

**Horizontálna deľba štátnej moci I.**

* *Princíp deľby štátnej moci sa prvýkrát v dejinách politického myslenia objavuje v dielach anglického filozofia* ***Johna Locka*** *(požaduje oddelenie zákonodarnej a výkonnej moci) a najmä v spisoch francúzskeho* ***mysliteľa Charlesa de Montesquiea*** *(navrhuje oddelenie zákonodarnej, výkonnej a súdnej moci). Jeho názory rozpracoval* ***Alexis de Tocqueville.***
* **Ciele rozdelenia moci:**
* zabezpečiť efektívny výkon štátnej moci;
* zabrániť zneužitiu štátnej v moci.
* Podstatou je rozdeliť politickú moc na **tri nezávislé a rovnocenné zložky, ktoré sa navzájom dopĺňajú a kontrolujú:**

 **ZÁKONODARNÁ MOC ↔ VÝKONNÁ MOC ↔ SÚDNA MOC**

 **(legislatíva) (exekutíva) (jurisdikcia)**

* *Tento systém sa označuje ako* ***princíp bŕzd a rovnováh*** *(znamená to, že rozhodnutie každej z troch zložiek môže byť ostatnými korigované (napr. hlava štátu môže vrátiť parlamentu na opätovné prerokovanie prijatý zákon, ústavný súd môže zrušiť zákon, ktorý nie je v súlade s ústavou, parlament môže vysloviť vláde nedôveru a pod.)*

**Zákonodarná moc (legislatíva)**

* **cieľ:** stanovuje normy správania štátu, občanov, inštitúcií; prijíma, novelizuje zákony a ústavu ...;
* nositeľom tejto moci je **parlament** (zákonodarný zbor, z franc. parlere = hovoriť)**;**
* parlament sa skladá z poslancov a na čele je predseda parlamentu;
* mandáty poslancov zastupiteľského zboru vznikajú vo všeobecných voľbách - spôsob volieb, dĺžku volebného obdobia a právomoci parlamentu upravuje ústava daného štátu;
* parlament môže byť **jednokomorový parlament** alebo **dvojkomorový parlament;** medzi komorami je rozdiel v názve, v dĺžke volebného obdobia, v spôsobe volieb, v kompetenciách;
* väčšina demokratických krajín má dvojkomorový parlament, ktorý sa skladá z dvoch častí, komôr – napr. zo snemovne a zo senátu, (napr. Česko, Nemecko, Francúzsko, Veľká Británia, USA...); Slovensko je výnimka – má jednokomorový parlament;
* dvojkomorový parlament - jedna komora má zákonodarnú právomoc, druhá komora kontroluje prvú;
* na čele parlamentu je **predseda parlamentu** – jeden z troch najvyšších ústavných činiteľov ( + predseda vlády a hlava štátu – prezident, príp. panovník);
* **parlament je kolektívny orgán** – jednotlivec v ňom nerozhoduje; svoje rozhodnutia prijíma parlament hlasovaním, t.j. rozhoduje vôľa väčšiny - napr. nadpolovičnej, dvojtretinovej, trojpätinovej *(podrobnosti ustanovuje zákon)*;
* ani predseda parlamentu nemá rozhodovacie právomoci – riadi činnosť parlamentu, vedie jeho zasadania *(podrobnosti o jeho právomociach ustanovuje zákon)*;
* **právomoci parlamentu:**
	+ prijíma a novelizuje zákony a ústavu;
	+ schvaľuje programové vyhlásenie vlády (na začiatku volebného obdobia tak vyslovuje vláde dôveru);
	+ schvaľuje štátny rozpočet;
	+ posudzuje činnosť vlády (aj v priebehu volebného obdobia môže vláde alebo niektorému z jej členov vysloviť nedôveru);
	+ ratifikuje (schvaľuje) medzinárodné zmluvy;
	+ iné právomoci: môže napr. menovať sudcov, voliť hlavu štátu ... *(podrobnejšie právomoci parlamentu rozpracúva ústava konkrétneho štátu)*;
* časť legislatívnej právomoci sa prenáša aj na nižšie zložky štátneho aparátu (vláda, ministerstvá, orgány štátnej správy a samosprávy);
* **Národná rada Slovenskej republiky – NR SR**
* parlamentom v SR je **Národná rada Slovenskej republiky** – je to najvyšší ústavodarný a zákonodarný orgán;
* postavenie NR SR upravuje ústava SR vo svojej piatej hlave;
* NR SR je **jednokomorovým parlamentom**, ktorý má 150 poslancov;
* poslanci sú volení vo všeobecných, rovných, priamych voľbách s tajným hlasovaním na obdobie štyroch rokov;
* za poslanca môže byť zvolený občan, ktorý dosiahol vek 21 rokov a má trvalý pobyt na území SR;
* poslanec je zástupca občanov, ktorý vykonáva svoj mandát osobne podľa svojho svedomia a presvedčenia a nie je viazaný žiadnymi príkazmi – ani príkazmi strany, za ktorú bol zvolený - **poslanci NR SR nemajú tzv. imperatívny mandát;**
* funkcia poslanca je nezlučiteľná s výkonom funkcie sudcu, prokurátora, príslušníka ozbrojených síl, poslanca Európskeho parlamentu;
* ak bol poslanec menovaný do funkcie člena vlády jeho mandát nezaniká iba sa neuplatňuje;
* **poslanci disponujú tzv. poslaneckou imunitou -** poslanca NR SR nemožno stíhať za hlasovanie a výroky pri výkone funkcie poslanca prednesené v NR SR; poslanec podlieha disciplinárnej právomoci NR SR;
	+ poslanca nemožno trestne ani disciplinárne stíhať, ani ho vziať do väzby bez súhlasu NR SR; *(ak NR SR súhlas nedá, trestné stíhanie alebo vzatie do väzby nie je počas trvania poslaneckého mandátu možné)*;
	+ ak bol aj poslanec pristihnutý a zadržaný pri trestnom čine, príslušný orgán (polícia, prokuratúra) je povinný ihneď to oznámiť predsedovi NR SR; ak mandátový a imunitný výbor NR SR nedá následný súhlas na zadržanie, poslanec musí byť ihneď prepustený;
* **mandát poslanca zaniká:**
	+ poslanec sa môže svojho mandátu vzdať;
	+ uplynutím volebného obdobia;
	+ stratou voliteľnosti;
	+ vznikom nezlučiteľnosti;
	+ rozpustením NR SR (v prípade predčasných parlamentných volieb);
* **NR SR zasadá stále -** zasadanie NR SR sa skončí uplynutím volebného obdobia; svojím uznesením môže zasadanie prerušiť ale dĺžka prerušenia nesmie presiahnuť štyri mesiace v roku;aj počas prerušenia zasadania vykonávajú svoju činnosť predseda, podpredsedovia a výbory NR SR;
* schôdze zvoláva a vedie predseda parlamentu (príp. ho zastupuje niektorý z podpredsedov);
* schôdze sú verejné - ak zákon neustanovuje inak alebo sa NR SR trojpätinovou väčšinou všetkých poslancov na tom uznesie;
* **NR SR je kolektívny orgán** - o svojich rozhodnutiach hlasuje;
* NR SR je schopná uznášať sa, ak je prítomná nadpolovičná väčšina všetkých poslancov;
	+ na prijatie platného uznesenia je potrebný súhlas nadpolovičnej väčšiny prítomných poslancov ak zákon neustanovuje inak – **tzv. prostá (relatívna) väčšina;**
	+ napr. na prijatie zákona, ktorý prezident SR vrátil na opätovné prerokovanie, na vyslovenie nedôvery členovi vlády je potrebný súhlas nadpolovičnej väčšiny všetkých poslancov – **tzv. kvalifikovaná (absolútna) väčšina** (75 +1 hlas);
	+ na prijatie alebo zmenu ústavy (príp. ústavného zákona) je potrebný súhlas aspoň trojpätinovej väčšiny všetkých poslancov – **tzv. ústavná väčšina** (90 hlasov);
* poslanci NR SR, výbory NR SR a vláda SR majú právo podávať návrh zákona - **právo zákonodarnej iniciatívy;**
* prijatý zákon podpisuje prezident SR, predseda vlády a predseda parlamentu;
	+ ak prezident odmietne zákon podpísať a vráti ho s pripomienkami, NR SR ho musí opätovne prerokovať; ak ho parlament opätovne schváli (aj bez pripomienok prezidenta), zákon musí byť vyhlásený aj bez podpisu prezidenta; prezident má v tomto prípade len právo relatívneho (suspenzívneho) veta;
* na čele NR SR stojí **predseda** – je to jeden z troch najvyšších ústavných činiteľov; zastupujú ho podpredsedovia;
* predsedu a podpredsedov volia poslanci spomedzi seba nadpolovičnou väčšinou všetkých poslancov tajným hlasovaním;
* **Kompetencie predsedu NR SR:**
	+ zvoláva a riadi schôdze NR SR;
	+ riadi a organizuje činnosť NR SR;
	+ podpisuje prijaté právne normy;
	+ prijíma sľub poslancov NR SR;
	+ vyhlasuje voľby do NR SR, voľbu prezidenta, voľby do orgánov územnej samosprávy;
* NR SR vytvára výbory, ktoré prerokovávajú návrhy zákonov; pripravujú návrhy zákonov;
* stále výbory NR SR sú:
* mandátový a imunitný výbor;
* výbor pre nezlučiteľnosť funkcií;
* ústavnoprávny výbor;
* iné výbory zriaďuje NR SR podľa potreby;
* na čele výboru stojí jeho predseda;
* na základe straníckej príslušnosti vytvárajú poslanci poslanecké kluby - nemajú žiadne legislatívne právomoci; ak poslanec nie je členom žiadneho klubu (nie je členom politickej strany) označuje sa ako nezávislý;
* **Kompetencie NR SR:**
	+ prijíma ústavu, ústavné zákony, zákony a ich novelizácie – základná legislatívna funkcia parlamentu;
	+ rozhoduje o návrhu na konanie referenda;
	+ ratifikuje medzinárodné zmluvy;
	+ zriaďuje ministerstvá a iné orgány štátnej správy;
	+ rokuje o programovom vyhlásení vlády;
	+ kontroluje činnosť vlády a rokuje o vyslovení dôvery/nedôvery vláde a jej členom - na vyslovenie nedôvery vláde SR alebo jej členovi je potrebný súhlas nadpolovičnej väčšiny všetkých poslancov;
	+ poslanci majú **právo interpelovať člena vlády** - t.j. obracať sa s otázkami vo veciach jeho pôsobnosti a ten je povinný odpovedať; o odpovediach sa koná v NR SR rozprava (tzv. hodina otázok) - rozprava môže byť spojená s hlasovaním o dôvere;
	+ schvaľuje štátny rozpočet, preveruje jeho plnenie a schvaľuje štátny záverečný účet;
	+ rokuje o otázkach vnútornej, medzinárodnej, hospodárskej, sociálnej a inej politiky štátu;
	+ volí a odvoláva predsedu Najvyššieho kontrolného úradu a troch členov Súdnej rady SR.